Täna Jazzkaarel: Dianne Reeves, Yemen Blues, Erki Pärnoja | Muusika | ERR
Täna Jazzkaarel: Dianne Reeves, Yemen Blues, Erki Pärnoja ({{commentsTotal}})
{{1493271000000 | amCalendar}}
Dianne Reeves Autor/allikas: pressimaterjal
Mitmekordne Grammy võitja Dianne Reeves esineb täna kell 19 Nordea kontserdimajas. Telliskivi Loomelinnaku kontsertidel köidavad tähelepanu Iisraeli klubibänd Yemen Blues ja Erki Pärnoja uue albumiga "Efterglow".
Ameerika tippvokalisti Dianne Reeves’i sügavat ja hingestatud esitust on Eesti publikul võimalik nautida juba kolmandat korda. Reeves külastas Eestis ka 2006. ja 2010. aastal.
Reeves seob virtuoossusega erinevate žanride ka kõige tundlikumad värelused, olles mõjujõult Sarah Vaughan’i, Ella Fitzgerald’i ja Billie Holiday vääriline, teatab Jazzkaar. Ta on suurepärane interpreteerija ja ka mänguline scat-laulja. Diiva seniseid saavutusi on tunnustatud viie Grammy auhinnaga parima jazzvokaalplaadi kategoorias.
Kell 21 Vabal Laval esinev eksootiline klubibänd Yemen Blues armastab energiaküllast kombinatsiooni Lähis-Ida kõladest, millele on vürtsiks lisatud funki, bluusi ja rocki. Kõlapilt austab Jeemeni ja Lääne-Aafrika muusikalisi traditsioone ning kaasaegsete muusikakihistuste sulamis vaatab bändi looming korraga nii minevikku kui tulevikku.
Kell 23 astub Punases Majas lavale Erki Pärnoja oma bändiga, et esitleda uut albumit "Efterglow". 2016. aastal ilmus temalt laialdast tähelepanu äratanud debüüt-EP "Himmelbjerget". Western-kitarridele, analoogsüntesaatoritele ja filmilikule tunnetusele toetuv muusika on saanud endale väärilise jätku – ajaliku elu lõplikkust käsitleva teemaplaadi "Efterglow". Erkiga koos astuvad lavale Jonas Kaarnamets kitarril, Kristjan Kallas trummidel, Peedu Kass bassil ning Tarvi Kull klahvpillidel.
Täna Jazzkaarel: superstaar Porter, Mathias Eick ja Ingrid Lukas
Täna Jazzkaarel: Avishai Cohen, Marius Neset ja palju muud